新樂府 驪宮高	美天子重惜人之財力也
作者：白居易
朝代：唐

paragraphs: 高高驪山上有宮，朱樓紫殿三四重。
遲遲兮春日，玉甃暖兮溫泉溢。
嫋嫋兮秋風，山蟬鳴兮宮樹紅。
翠華不來歲月久，牆有衣兮瓦有松。
吾君在位已五載，何不一幸乎其中？
西去都門幾多地，吾君不遊有深意。
一人出兮不容易，六宮從兮百司備。
八十一車千萬騎，朝有宴飫暮有賜。
中人之產數百家，未足充君一日費。
吾君修己人不知，不自逸兮不自嬉。
吾君愛人人不識，不傷財兮不傷力。
驪宮高兮高入雲，君之來兮爲一身，君之不來兮爲萬人。